PREDSJEDNIK policijskog sindikata Nikola Kajkić suspendiran je jer je na jednom od svojih slučajeva lažirao dokaze.

>> Reakcija na članke o suspendiranom šefu sindikata policije

Podsjetimo, Kajkić je policijski istražitelj koji je bio dio tima za rasvjetljavanje ratnih zločina u Vukovaru i okolici. No zbog teške povrede službene dužnosti je donesena odluka o udaljavanju Kajkića iz službe, a osim njega je suspendirana još jedna službenica.

Bit će kazneno prijavljeni

Naime, ove godine je glavni ravnatelj policije osnovao posebnu radnu skupinu čiji je cilj bio analiza svih dosadašnjih kriminalističkih istraga, sudskih postupaka te okolnosti ratnih zločina u Slavoniji.

Tekst se nastavlja ispod oglasa

Tijekom analize jednog od Kajkićevih slučajeva istražitelji su posumnjali u autentičnost jednog od dokumenata nad kojim je potom provedeno dodatno kriminalističko istraživanje.

Tada je otkriveno kako je Kajkić spomenuti dokument falsificirao, a taj isti dokument je s drugom suspendiranom službenicom i ovjerio. Dokument je potom korišten za poduzimanje daljnjih radnji.

Kajkić i spomenuta službenica bit će kazneno prijavljeni Državnom odvjetništvu zbog kaznenog djela krivotvorenja službene ili poslovne isprave, a do kraja disciplinskog postupka bit će udaljeni iz službe.